google/wiki40b huggingface dataset:
Fokker D.XXIII

Σχεδιασμός και ανάπτυξη

Το D.XXIII διέθετε δύο αερόψυκτους κινητήρες Walter Sagitta I-SR, ισχύος 528 hp, τοποθετημένους στον διαμήκη άξονα σε ελκτική-ωστική διάταξη. Το πιλοτήριο βρίσκονταν ανάμεσα στους κινητήρες, ενώ το ουραίο ήταν "twin boom" διάταξης. Το αεροσκάφος διέθετε ανασυρόμενο τρίκυκλο σύστημα προσγείωσης. Προτάθηκε η εγκατάσταση δύο πολυβόλων των 13,2 mm και δύο πολυβόλων των 7,9 mm, αλλά τα σχέδια αυτά δεν ευοδώθηκαν.
Το πρωτότυπο πραγματοποίησε την παρθενική του πτήση στις 30 Μαΐου 1939. Κατά την διάρκεια των δοκιμών διαπιστώθηκαν προβλήματα με την ψύξη του πίσω κινητήρα και γενικότερα με την απόδοση και των δύο κινητήρων. Προκειμένου να βελτιωθεί η κατάσταση, προτάθηκε η χρήση κινητήρων Rolls-Royce ή Daimler-Benz στα αεροσκάφη παραγωγής. Το αεροσκάφος πραγματοποίησε 11 πτήσεις, χωρίς ο συνολικός χρόνος παραμονής του στον αέρα να ξεπερνά τις τέσσερις ώρες. Τα προβλήματα ψύξης παρέμεναν και κατά την ενδέκατη και τελευταία πτήση το σύστημα προσγείωσης υπέστη σοβαρές ζημιές. Το πρόγραμμα ακυρώθηκε τον Μάιο του 1940, όταν οι Γερμανοί εισέβαλαν στην χώρα.
Siemens

Ιστορία

Μετά από την εφεύρεση του τηλεγράφου και την ίδρυση της εταιρείας του, στις 1 Οκτωβρίου 1847, ο Ζήμενς κατασκεύασε την πρώτη τηλεγραφική γραμμή από το Βερολίνο στην Φρανκφούρτη το 1848, μια απόσταση 500 χιλιομέτρων. Το 1850 άνοιξε η εταιρεία τα πρώτα γραφεία της στο εξωτερικό, στο Λονδίνο. Μετά το 1945 η εταιρεία μετέφερε τα κεντρικά της γραφεία από το Βερολίνο στο Μόναχο. 
Στην Ελλάδα είναι πλέον παρούσα με μόνο μια μονάδα παραγωγής, την εταιρεία οικιακών συσκευών Πίτσος που ανήκει στην Siemens από το 1974. Το εργοστάσιο της Siemens στην Θεσσαλονίκη Siemens Enterprise Communications Α.Ε., που ιδρύθηκε το 1964, κατασκεύαζε εξοπλισμό τηλεπικοινωνιών και έκλεισε το 2008. Το όνομά της φέρει και ο αθλητικός σύλλογος Α.Π.Σ. Siemens της Θεσσαλονίκης, έχοντας ως έδρα δραστηριοτήτων του το Κλειστό Γυμναστήριο Siemens.

Υποθέσεις δωροδοκιών

Τον Μάιο του 2007 ένα γερμανικό δικαστήριο καταδίκασε δύο πρώην στελέχη της Siemens για πληρωμές δωροδοκιών €6.000.000 οι οποίες έγιναν κατά την περίοδο 1999-2002 ώστε η Siemens να κερδίσει συμβάσεις προμήθειας αεριοστροβίλων φυσικού αερίου με την Enel, μια από τις μεγαλύτερες επιχειρήσεις ενέργειας στην Ιταλία. Οι συμβάσεις ήταν συνολικής αξίας €450 εκατ. περίπου, ενώ στη Siemens επιβλήθηκε πρόστιμο €38 εκατομμύρια.
Το Δεκέμβριο του 2008 η Siemens κατέβαλε το πρόστιμο ρεκόρ των $1,34 δις  μετά από ανακρίσεις για υποθέσεις δωροδοκίας, με τη συμμετοχή του Heinz-Joachim Neuburger (1952 - 2015 , αυτοκτόνησε), πρώην οικονομικού διευθυντή, του Karl-Hermann Baumann, επίσης πρώην οικονομικού διευθυντή και πρώην μέλους του διοικητικού συμβουλίου, και του Johannes Feldmayer, πρώην μέλους του διοικητικού συμβουλίου. Η ανακριτική διαδικασία διαπίστωσε αθέμιτες συναλλαγές €1,3 δισ. κατά την περίοδο 2002 - 2006, κάτι που είχε σαν αποτέλεσμα να ενεργοποιηθεί ένα ευρύ φάσμα ερευνών σε Γερμανία, Ηνωμένες Πολιτείες και πολλές άλλες χώρες. H Αμερικανική Επιτροπή Κεφαλαιαγοράς (SEC) έχει χαρακτηρίσει την υπόθεση των μαύρων ταμείων της Siemens, ως τη μεγαλύτερη υπόθεση διαφθοράς στην ιστορία των παγκόσμιων αγορών.
Πανελλήνιο πρωτάθλημα ποδηλασίας 1950-1951

To Πανελλήνιο πρωτάθλημα ποδηλασίας 1950 είχε προγραμματιστεί να γίνει στη Φιλοθέη στις 10 και 17 Δεκεμβρίου 1950. Όμως, λόγω κακοκαιρίας οι αγώνες της 10ης Δεκεμβρίου (σπριντ) έγιναν στις 17, ενώ ο αγώνας αντοχής μεταφέρθηκε για μετά τα Χριστούγεννα. Έπειτα από διαδοχικές αναβολές, λόγω προβλημάτων με τον καιρό, διεξήχθη τελικά στις 4 Φεβρουαρίου 1951. Έτσι το πρωτάθλημα ξεκίνησε το 1950 και τελείωσε το 1951. Δεδομένου ότι το 1951 δεν διεξήχθη πανελλήνιο πρωτάθλημα, συχνά αναφέρεται ως πανελλήνιο πρωτάθλημα 1951. Όπως και το προηγούμενο, περιλάμβανε δύο ατομικά αγωνίσματα ανδρών: ταχύτητας σε πίστα και αντοχής σε δημόσιο δρόμο. Επίσης, ίσχυσε ομαδική βαθμολογία, στην οποία επικράτησε ο Παναθηναϊκός, ο οποίος έτσι κατέκτησε το πανελλήνιο πρωτάθλημα ομαδικής βαθμολογίας. Στο πρωτάθλημα δρόμου αντοχής πρώτος στη βαθμολογία ήταν ο Πανιώνιος .

Αγώνας ταχύτητας

Διεξήχθη στις 17 Δεκεμβρίου 1950 στη Φιλοθέη. Μετείχαν 18 ποδηλάτες του Παναθηναϊκού, της ΑΕΚ και του Πανιωνίου. Οι αθλητές χωρίστηκαν σε έξι προκριματικές σειρές και μετά τα ρεπεσάζ προκρίθηκαν στα προημιτελικά οι οκτώ. Ως τα ημιτελικά η πρόκριση κρινόταν σε μία κούρσα. Στον τελικό ο νικητής αναδείχθηκε στις δύο νικηφόρες κούρσες. Πρωταθλητής αναδείχθηκε ο Ροδίτης Κελεπέρας που είχε ενταχθεί στο δυναμικό του Παναθηναϊκού που επικράτησε στον τελικό επί του Λάβδα του ίδιου συλλόγου. Στο νικητή απονεμήθηκε η φανέλλα του πρωταθλητή, μετάλλιο και δίπλωμα. Μετάλλια και διπλώματα δόθηκαν και στους δεύτερο και τρίτο.

Αγώνας αντοχής 100χλμ

Διεξήχθη την Κυριακή 4 Φεβρουαρίου 1951 στους δρόμους της Φιλοθέης. Πήραν μέρος 16 ποδηλάτες και τερμάτισαν οι οκτώ. Νικητής και πανελληνιονίκης αναδείχθηκε ο Πέτρος Λεωνίδης του Πανιωνίου με 3 ώρες 15΄03΄΄επικρατώντας του Κουβέλη της ΑΕΚ στο τελικό σπριντ. Τρίτος τερμάτισε ο Χατζηαργυρίου του Πανιωνίου.
Αμπσβουρμπαχίτης

Εμφάνιση, παραγενέσεις

Είναι εξαιρετικά σπάνιο ορυκτό, σχηματιζόμενο σε χαλαζίτες πλούσιους σε Mn Al, χαμηλού βαθμού μεταμόρφωσης αλλά υψηλών πιέσεων. Σχετίζεται με τα ορυκτά Τενορίτης, Πιεμοντίτης, Σουρσασσίτης, Ολλανδίτης , Σαττακίτης, Κλινόχλωρο, Ρουτίλιο, Αρδεννίτης και Χαλαζίας. Ανευρίσκεται στην Ιαπωνία (Νησί Σικόκου).
Στην Ελλάδα απαντάται στη νήσο (Άνδρο (ορυχείο " Αποίκια" στο Βασιλικό (Type Locality)) καθώς και στην Εύβοια (Μύλοι) (Type Locality).
Διαγωνισμός Τραγουδιού Eurovision 1966

Τόπος

Ο διαγωνισμός του 1966 φιλοξενήθηκε στη Βίλα Λουβινί, που βρίσκεται στην Πόλη του Λουξεμβούργου. Στο εν λόγω κτήριο βρισκόταν η έδρα της Compagnie Luxembourgeoise de Télédiffusion, προδρόμου του καναλιού RTL Group.  Η τοποθεσία του είναι στο Δημοτικό Πάρκο στη Βιλ Οτ στο κέντρο της πρωτεύουσας.

Διαδικασία και μέθοδος ψηφοφορίας

Κάθε χώρα είχε 10 μέλη κριτικής επιτροπής, τα οποία έδωσαν τρεις ψήφους ανάμεσα σε ένα, δύο ή τρία αγαπημένα τραγούδια. Οι βαθμοί αθροίστηκαν και τα τραγούδια που κατατάχθηκαν στην πρώτη, δεύτερη και την τρίτη θέση έλαβαν 5, 3 και 1 ψήφους στη σειρά. Αν μόνο ένα τραγούδι συγκέντρωνε κάθε βαθμό από την κριτική επιτροπή, ελάμβανε και τους 9 πόντους. Αν επιλέγονταν μόνο δύο τραγούδια, τα άσματα θα έπαιρναν 6 και 3 βαθμούς στη σειρά.
Στη διάρκεια της διαδικασίας ψηφοφορίας, η παρουσιάστρια Ζοσιάν Σεν χαιρέτισε κατά λάθος το Ηνωμένο Βασίλειο λέγοντας  "Good night, London" ("Καληνύχτα, Λονδίνο"). Στη συνέχεια όμως συνειδητοποίησε το λάθος της και είπε "Good evening, London" μετά τη φράση του εκπροσώπου βαθμολογίας  Μάικλ Άσπελ, ο οποίος απάντησε λέγοντας "Good morning, Luxembourg".

Πρωτιές

Το 1966 ήταν η πρώτη χρονιά που μαύρος καλλιτέχνης ανέβηκε στη σκηνή της Eurovision. Ήταν η Μίλι Σκοτ, η οποία εκπροσώπησε την Ολλανδία. Ήταν επίσης η πρώτη τραγουδίστρια που χρησιμοποίησε ένα φορητό μικρόφωνο. Αυτός ήταν ο τελευταίος διαγωνισμός με συμμετοχή της Δανίας, η οποία επέστρεψε το 1978, περισσότερο από μία δεκαετία αργότερα.
Στον διαγωνισμό εκείνο για πρώτη φορά επίσης σε μία συμμετοχή η ερμηνεία του τραγουδιού δεν συνοδεύτηκε από ορχήστρα. Ήταν η συμμετοχή της Ιταλίας, με το τραγούδι "Dio, come ti amo" που τραγούδησε ο Ντομένικο Μοντούνιο, το οποίο είχε ενορχητρωθεί μετά την εκτέλεσή του στο φεστιβάλ του Σαν Ρέμο, καταρρίπτοντας τον κανονισμό της EBU που όριζε ότι η ενορχήστρωση των τραγουδιών έπρεπε να είχε ολοκληρωθεί αρκετά πριν την εκτέλεση. Παρότι οι ιστοσελίδες και το επίσημο πρόγραμμα αναφέρει στον κατάλογο των μαέστρων τον Άντζελο Τζακομάτσι, στην πραγματικότητα ο τελευταίος έπαιξε μόνο πιάνο για την ιταλική συμμετοχή.

Συμμετέχουσες χώρες

Για δεύτερη συνεχόμενη χρονιά, όλες οι χώρες που έλαβαν μέρος στον διαγωνισμό του 1965 επέστρεψαν και στον αμέσως επόμενο διαγωνισμό. Δεν σημειώθηκαν επιστροφές, αποχωρήσεις ή νέες είσοδοι συμμετοχών από χώρες.

Καλλιτέχνες που επέστρεψαν

Για 3η φορά σημειώθηκε επιστροφή 2 καλλιτεχνών στον διαγωνισμό. Ήταν ο Ούντο Γιούργκενς για την Αυστρία, ο οποίος έλαβε μέρος και το 1964 και 1965, και ο Ντομένικο Μοντούνιο για την Ιταλία, ο οποίος ήταν συμμετέχων και στους διαγωνισμούς των ετών 1958 και 1959.
Γκρόσαχε

Ονομασίες και γεωγραφικά στοιχεία

Ο ποταμός είναι γνωστός με τέσσερα διαφορετικά ονόματα και το καθένα αναφέρεται σε διαφορετικό τμήμα της πορείας του. Πάνω από το Κίτσμπυχελ ονομάζεται Γιόχμπεργκερ Άχε (Jochberger Ache), από το Κίτσμπυχελ έως το Ζάνκτ-Γιόχαν ονομάζεται Κίτσμπυελερ Άχε (Kitzbüheler Ache), στο μέσο της πορείας του ονομάζεται Γκρόσαχε και το κάτω τμήμα του στην Γερμανία ονομάζεται Τιρόλερ Άχεν (Tiroler Achen). Πηγάζει κοντά στο ορεινό πέρασμα Τουρν (Thurn Pass) σε υψόμετρο 1.270 μέτρων, στην πολιτεία του Σάλτσμπουργκ, φτάνει στο σύνορο της πολιτείας Τυρόλου έχοντας διανύσει μόνο 400 μέτρα και στα γερμανικά σύνορα έχοντας διανύσει 55 χλμ. Έπειτα διανύει άλλα 24 χλμ και εκβάλλει στην λίμνη Χίμζεε.

Πορεία

Η κανονική πηγή του ποταμού βρίσκεται σε υψόμετρο 1.270 μέτρων, στο πέρασμα Τουρν. Oι κοιλάδες του ποταμού περιβάλλονται από τις Άλπεις Κίτσμπυχελ. Ο ποταμός σχηματίζει το ανατολικό σύνορο του Κάιζεργκεμπίργκε. Λίγο μετά το Ζάνκτ-Γιόχαν, μέσα στην κοιλάδα Λόυκενταλ, βρίσκονται τα χωριά Κίρχντορφ και Έρφεντορφ. Ανάμεσα στο Καίσσεν και στη βαυαρική κοιλάδα ο ποταμός διαπερνά τις Άλπεις Χίμγκαου διαρρέοντας ένα στενό φαράγγι,το Έντενλοχ. Κοντά στο Γκρασάου ο Τιρόλεε Άχεν φτάνει τους πρόποδες των ¨αλπωςν (Άλπενφόρλαντ).
Ο ποταμός τελικά εκβάλλει στη λίμνη Χίμζεε και μέσω του ποταμού Αλτζ καταλήγει στον Ινν, αποτελώντας έτσι το δεξιό ποτάμιο σύστημα του Ινν. Οι κύριοι παραπόταμοί του είναι οι Κίτσμπυλερ, Φίμπερμπρουννερ και Ράιτερ Άχε.

Έργα και συντήρηση

Η αυξανόμενη κατοίκηση στις κοιλάδες Λόυκεν και Άχεν, τις κάτω κοιλάδες του ποταμού, από το 1960 επέφεραν στον Γκρόσαχε τεράστια μόλυνση κυρίως λόγω των απόβλητων των υπονόμων που κατέληγαν εκεί. To 1970 η ποιότητα του νερού χαρακτηρίστηκε "πολύ κακή και επικίνδυνη". Μόνο όταν οι εγκαταστάσεις κατά μήκος του ποταμού εφοδιάστηκαν με καλύτερα συστήματα υπονόμων και δημιουργήθηκαν υποδομές για βιολογικό καθαρισμό στις περιοχές αυτές μπόρεσε να μειωθεί σημαντικά η μόλυνση στον ποταμό.
Χρυσούλα Διαβάτη

Βιογραφία

Σπούδασε στο Κρατικό Ωδείο Θεσσαλονίκης και κατόπιν στη Δραματική Σχολή Αθηνών, καθώς και συνεργάστηκε με το Κρατικό Θέατρο Βορείου Ελλάδος. Έχει συμμετάσχει σε αρκετά  θεατρικά έργα, κινηματογραφικές ταινίες και τηλεοπτικές σειρές, μεταξύ άλλων, την Όπερα της πεντάρας του Μπρεχτ, Να ντύσουμε τους γυμνούς του Πιραντέλο, Ήσυχες μέρες του Αυγούστου ταινία με τον Θανάση Βέγγο, και την τηλεοπτική σειρά Επτά θανάσιμες πεθερές.
Είναι παντρεμένη με τον επίσης ηθοποιό Νικήτα Τσακίρογλου. Έχουν αποκτήσει μια κόρη και δύο εγγόνια.
Τον Γενάρη του 2019 ορισμένες δηλώσεις της χαρακτηρίστηκαν ως ρατσιστικές.
3908 Νυξ

Τροχιά

Καθώς συμβαίνει με τους περισσότερους αστεροειδείς Αμόρ, η τροχιά της «Νυκτός» τέμνει την τροχιά του Άρη. Η πλησιέστερη προσέγγιση του αστεροειδή στη Γη για όλο τον 21ο και τον 22ο αιώνα θα συμβεί στις 18 Οκτωβρίου 2194, οπότε η απόστασή του από τη Γη θα είναι 0,05800 AU (8.676.800 χιλιόμετρα).

Φυσικά χαρακτηριστικά

Η μέση διάμετρος του αστεροειδή εκτιμάται σε 1 ως 1,2 χιλιόμετρο περίπου. O φασματικός τύπος της είναι ο σπάνιος τύπος V, κάτι που σημαίνει ότι ίσως να αποτελεί ένα θραύσμα του μεγάλου αστεροειδή 4 Εστία (Vesta). Το άλβεδο του αστεροειδή 3908 Νυξ είναι περίπου 0,23. Η Νυξ περιστρέφεται γύρω από τον εαυτό της μία φορά κάθε 4 ώρες, 25 λεπτά και 33,6 δευτερόλεπτα. Το έτος 2000, παρατηρήσεις ραντάρ με τα ραδιοτηλεσκόπια του Αρεσίμπο και του Γκόλντστοουν προσδιόρισαν το προσεγγιστικό σχήμα του αστεροειδή: μπορεί να περιγραφεί ως γενικώς σφαιρικό, αλλά με πολλά εξογκώματα.
Καλοκαίρι Ελευθερίας

Το Καλοκαίρι Ελευθερίας (Freedom Summer) ήταν μια καμπάνια στις ΗΠΑ κατά τη διάρκεια του καλοκαιριού του 1964 σε μια προσπάθεια για την εγγραφή σε εκλογικούς καταλόγους των νοτίων πολιτειών όσων περισσότερων Αφροαμερικανών ψηφοφόρων.Πάνω από 1000 εθελοντές από οργανώσεις όπως το Κονγκρέσο για Φυλετική Ισότητα και η Συντονιστική Επιτροπή Φοιτητών κατα της Βίας έσπευσαν προς βοήθεια.Το πρόγραμμα στόχευε στο Μισσισσιπί , όπου ο Αφροαμερικανικός πληθυσμός ξεπερνούσε το 45% ,αλλά μονο το 5% ψήφιζε.Έτσι καταλογογράφησε κι άλλους 1600 μαύρους.Το πρόγραμμα επίσης ίδρυσε θερινά σχολεία στο Μισσισσιπί σε μια προσπάθεια να αντιδράσει στο εκπαιδευτικό σύστημα της πολιτείας που βασιζόταν στην ανισότητα.
Ωστόσο, γρήγορα η καμπάνια έγινε στόχος βίαιων αντιδράσεων. Στις 21 Ιουνίου , οι Μίκι Σβέρνερ και Άντριου Γκούντμαν , δύο λευκοί Νεοϋορκέζοι, και ο Τζέιμς Τσάνει ,ένας μαύρος κάτοικος του Μισσισσιπί ,απήχθησαν και δολοφονήθηκαν. Το γεγονός προκάλεσε τον φόβο στην τοπική μαύρη κοινότητα πως θα πέσουν θύματα βίας αν εγγραφούν στους εκλογικούς καταλόγους.
Καλιαρντά

Τα καλιαρντά είναι μία αργκό των ομοφυλοφίλων στην Ελλάδα. Πρωτοεμφανίστηκαν στη δεκαετία του 1940 και δημιουργήθηκαν από την ανάγκη των ομοφυλόφιλων για έναν κώδικα επικοινωνίας μεταξύ τους, χωρίς να τους αντιλαμβάνεται το εχθρικό περιβάλλον, που τότε επικρατούσε. Τα καλιαρντά αναπτύχθηκαν με τα χρόνια, απέκτησαν ελληνικές καταλήξεις και επηρεάστηκαν από την τουρκική, γαλλική και ιταλική γλώσσα καθώς και από τη ρομανί.
Τα καλιαρντά διακρίνονται σε δύο επίπεδα: στα απλά καλιαρντά που είναι πιο διαδεδομένα, και στα ντούρα καλιαρντά που έχουν πολλά στοιχεία της καθαρεύουσας.
Στις μέρες μας τα καλιαρντά δεν θεωρούνται κρυφή γλώσσα, μια και με την πάροδο του χρόνου ο λαός έμαθε αυτή τη διάλεκτο μέσα από την τηλεόραση. Δεν υπάρχει πλήρως και επισήμως καταγεγραμμένη σε ελληνικά λεξικά από ινστιτούτα μελέτης και καταγραφής της γλώσσας, πράγμα που παραπέμπει τη διάλεκτο αυτή ως "διάλεκτο του δρόμου". Λεξικό των καλιαρντών δημοσίευσε ο Ηλίας Πετρόπουλος το 1971 για το οποίο (μεταξύ άλλων δημοσιεύσεων) φυλακίστηκε από τη Χούντα.
Παγκόσμιο πρωτάθλημα Φόρμουλα 1 (1958)

Το 1958 διεξήχθη το 9ο Παγκόσμιο πρωτάθλημα Φόρμουλα 1. Ξεκίνησε στις 19 Ιανουαρίου (Γκραν Πρι Αργεντινής) και ολοκληρώθηκε στις 19 Οκτωβρίου, (Γκραν Πρι Μαρόκου). Νικητής ήταν ο Μάικ Χόθορν, με Φερράρι. Την χρονιά αυτή, παράλληλα με το πρωτάθλημα οδηγών, διεξήχθη για πρώτη φορά και πρωτάθλημα για τους κατασκευαστές. Νικήτρια αναδείχθηκε η ομάδα της Βάνγουολ. Η χρονιά αυτή σημαδεύτηκε από διάφορα τραγικά περιστατικά στον κόσμο της Φόρμουλα 1.

Σύνοψη

Με βάση τους κανονισμούς που ίσχυσαν από τη χρονιά εκείνη, το μικρότερο επιτρεπτό μήκος της διαδρομής που θα διένυαν τα μονοθέσια έπρεπε να ήταν 300 χιλιόμετρα ή η διάρκεια του αγώνα να μην υπερβαίνει τις 2 ώρες. Μια δεύτερη σημαντική αλλαγή είχε να κάνει με τα καύσιμα, αφού από εκείνη τη χρονιά χρησιμοποιήθηκαν καύσιμα με βάση τοπετρέλαιο.
Στο πρωτάθλημα οδηγών, ο Μάικ Χόθορν κατάφερε να τερμάτισε πρώτος, αν και είχε νικήσει μόνο στον αγώνα της Γαλλίας. Δεύτερος ήταν ο Στέρλινγκ Μος και τρίτος ο Τόνι Μπρουκς. Ο Μος ξεκίνησε με νίκη στην Αργεντινή, αλλά όχι με την ομάδα της Βάνγουολ αλλά με αυτή της Κούπερ-Κλίμαξ. Στο Μονακό την νίκη πήρε ο Μορίς Τρεντινιάν. Ο Μος κατάφερε να νικήσει με τη Βάνγουολ στην Ολλανδία, στην Πορτογαλία και στο Μαρόκο, ενώ ο Τόνι Μπρουκς νίκησε στο Βέλγιο, στη Γερμανία και στην Ιταλία. Στη Βρετανία νικητής ήταν ο Πήτερ Κόλλινς. Αν και ο Χόθορν είχε μόνο την νίκη στη Γαλλία, κατάφερε να τερματίσει δεύτερος σε Βέλγιο, Βρετανία, Πορτογαλία, Ιταλία και Μαρόκο και τρίτος στην Αργεντινή, ενώ πέτυχε και σε τέσσερις αγώνες τον ταχύτερο γύρο. Με αυτά τα αποτελέσματα κατάφερε να περάσει στη πρώτη θέση της βαθμολογίας. Αντίθετα, στο πρωτάθλημα των κατασκευαστών, που εντάχθηκε για πρώτη φορά στο πρόγραμμα της Φόρμουλα ένα, νικήτρια ήταν η ομάδα της Βάνγουολ. Τέλος στο Indianapolis 500 νικητής ήταν ο Τζίμι Μπράιαν.
Η χρονιά αυτή σημαδεύτηκε από αρκετούς θανάτους οδηγών. Ο Λουίτζι Μούσο σκοτώθηκε στο Γκραν Πρι της Γαλλίας, ενώ ο Πήτερ Κόλλινς σε αυτό της Γερμανίας. Στο τελευταίο Γκραν Πρι της σαιζόν σκοτώθηκε ο Στιούαρτ Λιούις-Έβανς, ενώ και ο πρωταθλητής Μάικ Χόθορν σκοτώθηκε λίγους μήνες μετά το τέλος του πρωταθλήματος, στις 22 Ιανουαρίου του 1959. Ένα διαφορετικό γεγονός πάντως, ήταν η συμμετοχή της Μαρία Τεράζα ντε Φίλιππις σε 4 αγώνες του πρωταθλήματος, κάτι που την κάνει την πρώτη γυναίκα που πήρε μέρος στο παγκόσμιο πρωτάθλημα Φόρμουλα 1.
Fermi Linux

Ιστορικό

Το Fermi Linux ξεκίνησε ως επέκταση του PC Farms Pilot Project, πρωτοβουλίας του Fermilab που αποσκοπούσε στην παροχή φθηνής υπολογιστικής ισχύος για τον επιταχυντή σωματιδίων Tevatron. Οι αρχικές εκδόσεις ήταν ελαφρώς τροποποιημένες παραλλαγές του Red Hat Linux, όμως μετά από την παρουσίαση του Scientific Linux, το Fermi Linux εξελίχθηκε σε μία εξειδικευμένη διανομή του Scientific.

Υποστήριξη

Το Fermi Linux ακολουθεί τον κύκλο ανάπτυξης του Scientific Linux όσον αφορά την υποστήριξη και τις αναβαθμίσεις. Γύρω του έχει αναπτυχθεί ενεργή κοινότητα χρηστών στο Fermilab. Το Fermi Linux LTS είναι επί της ουσίας μία ελαφρώς τροποποιημένη έκδοση του Red Hat Enterprise Linux.
ΠΑΟ Εύγερος

Τίτλοι

Πρωταθλήματα Κεφαλονιάς-Ιθάκης (2)
•1991,1998
Κύπελλα Σωματείων Κεφαλονιάς Ιθάκης(2)
•1995,1996
Κοκόρινα (Ίστοτσνι Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
3239 Μεϊτζόου

Φυσικά χαρακτηριστικά

Τα φυσικά χαρακτηριστικά του Μεϊτζόου είναι άγνωστα.
Ροβέρτος ο Ισχυρός

Κόμης του Ανζού

Παρά το γεγονός ότι ήταν ένας από τους ευνοούμενους ευγενείς του Καρόλου, εξεγέρθηκε εναντίον του (858) με μια ομάδα Βρετόνων υπό τον Σαλομόν της Βρετάνης ύστερα από πρόσκληση του αυτοκράτορα Λουδοβίκου του Γερμανικού, ετεροθαλούς αδελφού του βασιλιά, στην επίθεση του κατά της Γαλατίας. Η επανάσταση οφειλόταν στην συμμαχία του Καρόλου με τον Ερισπόε, δούκα της Βρετάνης, και την στέψη του διαδόχου Λουδοβίκου του Τραυλού σαν βασιλιά της Νευστρίας (856). Την ίδια χρονιά κλήθηκε να υπερασπίσει το Οτάν από τις επιθέσεις του Λουδοβίκου του Γερμανικού μετά τον θάνατο του Λοθαρίου Α΄, αλλά την επόμενη χρονιά μετά την δολοφονία του Ερισπόε (857) μαζί με τον Σαλομόν εξεγέρθηκαν.
Ο Λουδοβίκος ο Γερμανικός έφτασε στην Ορλεάνη τον Σεπτέμβριο του 858 και οι επαναστάτες της Νευστρίας έδιωξαν την ίδια χρονιά τον Λουδοβίκο τον τραυλό από την πρωτεύουσα του στο Μαιν. Ο Κάρολος έκλεισε ειρήνη με τον Ροβέρτο (861) και τον διόρισε κόμη του Ανζού, ο Ροβέρτος ήταν άξιος να υπερασπίσει τα βόρεια τμήματα του βασιλείου από τις επιδρομές των Βίκινγκς. Στην συνέχεια ο Κάρολος αντιμετώπισε την εξέγερση του γιου του Λουδοβίκου του τραυλού (862), γιατί θεώρησε ότι υποτιμήθηκε με τον διορισμό του στον Άγιο Μαρτίνο του Τουρ σε σχέση με το βασίλειο που είχε δεχτεί το 856. Ο νεαρός Λουδοβίκος ενώθηκε με τον Σαλομόν και τα στρατεύματα τους βάδισαν εναντίον του Ροβέρτου.

Πόλεμοι και δολοφονία του από τους Βίκινγκς

Τα δύο στρατεύματα των Βίκινγκς βάδισαν από την κοιλάδα του ποταμού Σηκουάνα προς την Μεσόγειο. Ο Ροβέρτος συνέλαβε 12 πλοία σκοτώνοντας τα πληρώματα τους. Παράλληλα ξεκίνησε διαπραγματεύσεις με τους Βίκινγκς στον Σηκουάνα να τους πάρει δικούς τους μισθοφόρους, ώστε να μην ενισχύσουν τον στρατό του Σαλομόν, αλλά την επόμενη χρονιά (863) ο Ροβέρτος έκλεισε ειρήνη με τον Σαλομόν και οι Βίκινγκς κυρίευσαν την Νευστρία. Το 866 ο Ροβέρτος ο Ισχυρός σκοτώθηκε στην μάχη του Μπρισάρτ, όπου υπερασπίστηκε ξανά τα σύνορα του βασιλείου από τις επιδρομές των Βίκινγκς και των Βρετόνων, που επιτέθηκαν ξανά υπό την ηγεσία του Σαλομόν. Εκεί παγίδευσε έναν αρχηγό των Βίκινγκς σε μια κοντινή εκκλησία, με την σιγουριά του νικητή έβγαλε τον οπλισμό του, αλλά οι πολεμιστές των Βίκινγκς που παραμόνευαν όταν τον είδαν άοπλο όρμηξαν και τον σκότωσαν εύκολα.
Α1 Κατηγορία υδατοσφαίρισης γυναικών 2008-09

Η Α1 Κατηγορία υδατοσφαίρισης γυναικών 2008–09 ξεκίνησε στις 29 Νοεμβρίου 2008 και ολοκληρώθηκε στις 20 Μαΐου 2009 με την διεξαγωγή του τελευταίου τελικού. Πρωταθλήτρια ομάδα αναδείχθηκε ο Ολυμπιακός για τρίτη φορά στην ιστορία του.
Ερμελίντα (όνομα)

Ερμελίντα είναι γυναικείο κύριο όνομα (βαφτιστικό όνομα).

Ετυμολογία του ονόματος

Σύμφωνα με τον Εμίντιο Ντε Φελίτσε, το όνομα είναι γερμανικής αρχής, αποτελούμενο από δύο στοιχεία, από το *ermin- ή *irmin- «μεγάλος, ισχυρός» (επίθετο του θεού ουρανού Tiwaz της σκανδιναβικής μυθολογίας), και από το *linta- «(ξύλο από) φιλύρα» αλλά και «ασπίδα από ξύλο φιλύρας», και είχε αρχικά τη σημασία «ισχυρός με την ασπίδα» ή «ασπίδα του ισχυρού». (Από το *linta- και το Linden, που είναι γνωστό από τη λεωφόρο του Βερολίνου Unden den Linden, Υπό τας Φιλύρας.)

Ονομαστική εορτή

Στις 29 Οκτωβρίου, που εορτάζεται από την Καθολική Εκκλησία η μνήμη της αγίας Ερμελίντας, παρθένου της Βραβάντης  (6ος αι.) (Sant’ Ermelinda, Ermelinda of Meldaert).

Διάδοση του ονόματος

Ιδιαίτερο σπάνιο όνομα στον ελληνικό χώρο. Σε μια προσπάθεια στατιστικής αποτίμησης της συχνότητας των ελληνικών ονομάτων, το όνομα Ερμελίντα είναι από αυτά που εμφανίζονται 1 φορά. Στις άλλες χώρες, πιο διαδεδομένο είναι στην Αλβανία, πράγμα που εξηγεί τη συχνότητά του στην Ελλάδα από πρόσωπα αλβανικής καταγωγής, και ακολουθούν κατά σειρά η Πορτογαλία, η Ιταλία και η Ισπανία. Στην Ιταλία το όνομα, αν και εμφανίζεται ήδη από τον 8ο αιώνα εκλατινισμένο ως Hermelinda, στη διάδοσή του τον ρομαντικό 19ο αιώνα συνέβαλε, κατά τον Εμίντιο Ντε Φελίτσε, το μυθιστόρημα Marco Visconti του Τομάζο Γκρόσι (Tommaso Grossi). Επομένως, μπορεί να καταταχθεί στα «Ονόματα από τη λογοτεχνία».
Timeo hominem unius libri

Η διττή ερμηνεία

Η φράση αντιπαραβλήθηκε από ορισμένους με τη ρήση του Αρχίλοχου:
«πόλλ΄ οἶδε ἀλώπηξ, ἀλλ΄ ἐχῖνος ένα μέγα» δηλαδή «Πολλά ξέρει η αλεπού αλλά ο σκαντζόχοιρος ένα (αλλά) μεγάλο» και ερμηνεύτηκε ότι η ενασχόληση με το κεφαλαιώδες και ουσιαστικό βιβλίο που έχει ως αποτέλεσμα τη βαθύτερη γνώση, μας απαλλάσσει από περιττά και ανώφελα πράγματα.
Ενώ η δεύτερη εκδοχή που υιοθετείται από τον  Ακινάτη, λόγω του εύρους των γνώσεων του, μπορεί να συγκριθεί με τον στίχο του Αισχύλου «χωρίς τα άλλα είμαι μονόφρων» που αιτιοκρατείται από την απόλυτη προσήλωση του ατόμου στην μονομέρεια που έχει ως συνέπεια τη μονοφροσύνη, που κάτω από κατάλληλες συνθήκες, οδηγεί στο φανατισμό και στη σύγκρουση.
δίχα δ' ἄλλων μονόφρων εἰμί.
Σεμπαστιάν Λεμπ

Καριέρα

O Λέμπ γεννήθηκε στο Αζενώ (Ηaugenau) που βρίσκεται στα σύνορα μεταξύ της Γαλλίας και της Γερμανίας, μεγάλωσε όμως στο Ομπερχόφεν-σyρ-Μόντερ και η καριέρα του σαν ραλίστας, άρχισε στα ράλι της πατρίδας του Αλσατίας, όπου αναδείχθηκε 4-φορές πρωταθλητής. Αρχικά, το όνειρο του Λέμπ, ήταν να ασχοληθεί επαγγελματικά με την γυμναστική, αλλά το Ράλι τον κέρδισε. Το 1992 τελειώνει το σχολείο, ακολουθώντας κατεύθυνση του ηλεκτρικού μηχανικού. Στις 12 Σεπτεμβρίου του 1994, δούλευε σε μια εταιρία, την Σοκάλεκ, που βρισκόταν στο αεροδρόμιο του Αζενώ.
Το 1995 σε ηλικία 21 ετών, εγκατέλειψε τα πάντα, ακόμα και την δουλειά και με σιγουριά στράφηκε προς τον κόσμο του μηχανοκίνητου αθλητισμού. Πρώτο του αυτοκίνητο ήταν το Citroën Saxo και κέρδισε τον πρώτο του τίτλο το 1999. Ανήκε στην ομάδα της Guy Frenquelin Citroen Sport, η οποία τού έδωσε την ευκαιρία να αγωνιστεί στην κατηγορία Τζούνιορ, στο WRC. Και πάλι έγινε πρωταθλητής νικώντας από τους 6 τους 5 αγώνες. Έτσι την ίδια χρονιά κιόλας, αγωνίστηκε στην μεγάλη κατηγορία του WRC, και τερμάτισε 15ος με 6 βαθμούς. Χάρη όμως στις ικανότητες που έχει στην άσφαλτο, κατάφερε να ξεπεράσει ακόμα και τον Ζιλ Πανίζι.

Πολυνίκης

Ο αθλητής είναι ραλίστας με τις περισσότερες νίκες στην βαθμολογία των Πολυνίκων με 54 νίκες μέχρι και το 2010, ξεπερνώντας θρύλους όπως ο Κόλιν Μακ Ρέι ο Μάρκους Γκρόνχολμ και ο Κάρλος Σάινθ.

Διακρίσεις

Έχει βραβευτεί από τη Γαλλική πρεσβεία το 2006 και έχει κατακτήσει 7 συνεχόμενες φορές το Παγκόσμιο Πρωτάθλημα Ράλι ξεπερνώντας το 2007 τον 4 φορές συνεχόμενο πρωταθλητή Τόμι Μάκινεν.